**Rámcová dohoda o poskytnutí služieb SMS Gateway**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

**Čl. I**

**Zmluvné strany**

**1. Objednávateľ:**

Obchodné meno: Všeobecná zdravotná poisťovňa, a.s.

Sídlo: Panónska cesta 2, 851 04 Bratislava - mestská časť Petržalka

Zastúpený: Ing. Richard Strapko, predseda predstavenstva

Ing. Ľubomír Kováčik, člen predstavenstva

IČO: 35 937 874

DIČ: 20 220 270 40

IČ DPH: SK 2022027040

Bankové spojenie: Štátna pokladnica

IBAN: SK47 8180 0000 0070 0018 2424

Zapísaný v Obchodnom registri Okresného súdu Bratislava I, odd.: Sa, vložka č. 3602/B

Osoby oprávnené rokovať:

vo veciach technických: *(meno, priezvisko, e-mail, telefón)*

vo veciach dohody: *(meno, priezvisko, e-mail)*

(ďalej len „*objednávateľ*“)

a

**2. Poskytovateľ:**

Obchodné meno:

Sídlo:

Zastúpený:

IČO:

DIČ:

IČ DPH:

Bankové spojenie:

IBAN:

Zapísaný v Obchodnom registri Okresného súdu ...................., odd.: ........., vložka č. ............. *(príp. v Živnostenskom registri Okresného úradu v ....................pod č...................)*

Osoby oprávnené rokovať:

vo veciach technických: *(meno, priezvisko, e-mail, telefón)*

vo veciach dohody: *(meno, priezvisko, e-mail)*

(ďalej len „*poskytovateľ“*)

(objednávateľ a poskytovateľ spolu ďalej aj ako „*zmluvné strany*“)

uzatvárajú túto Rámcovú dohodu o poskytnutí služieb SMS Gateway (ďalej len „*dohoda*“) na základe výsledku verejného obstarávania zákazky “SMS Gateway“) podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „*zákon o verejnom obstarávaní*“). Táto dohoda má charakter rámcovej dohody podľa § 2 ods. 5 písm. g) zákona o verejnom obstarávaní.

**Čl. II**

**Predmet dohody**

**2.1.** Poskytovateľ sa zaväzuje vykonať pre objednávateľa zriadenie a prevádzkovanie služby na hromadné odosielanie SMS tzv. SMS Gateway, podrobná špecifikácia predmetu dohody tvorí Prílohu č. 1 tejto dohody (ďalej len „*predmet dohody“* alebo *„služby“*), a to na základe objednávok objednávateľa a za podmienok dohodnutých v tejto dohode.

**2.2.** Objednávateľ sa zaväzuje zaplatiť poskytovateľovi za objednané a postupom podľa tejto dohody riadne a včas dodané služby cenu vo výške a za podmienok podľa tejto dohody.

**Čl. III**

**Miesto, čas a spôsob plnenia**

**3.1.** Plnenie predmetu dohody bude realizované na základe objednávok objednávateľa, a to do 2 pracovných dní od doručenia objednávky poskytovateľovi*.* Objednávka musí byť zadaná poskytovateľovi písomnou formou, podpísaná za objednávateľa oprávnenou osobou, ktorou je kontaktná osoba uvedená v Čl. I tejto dohody, alebo iná na tento účel objednávateľom oznámená osoba. Objednávka sa poskytovateľovi doručuje v elektronickej forme na e-mailovú adresu kontaktnej osoby poskytovateľa. Poskytovateľ je povinný bezodkladne e-mailom potvrdiť prevzatie objednávky na e-mailovú adresu kontaktnej osoby objednávateľa. Kontaktné osoby a ich e-mailové adresy sú uvedené v Čl. I tejto dohody.

**3.2.** Objednávka bude obsahovať rozsah objednaného plnenia a lehotu plnenia. Lehota plnenia podľa bodu 3.1 tejto dohody môže byť predĺžená len v prípade obojstrannej písomnej dohody zmluvných strán v prípade, ak nastanú nepredvídateľné prekážky plnenia predmetu dohody. Takúto dohodu uzatvárajú štatutárne orgány zmluvných strán písomne, pričom dohoda nemá charakter dodatku k tejto dohode.

**3.3.** Zmluvné strany sa dohodli, že poskytovateľ vždy na konci príslušného fakturačného obdobia, ktorým je jeden kalendárny mesiac, vypracuje preberací protokol objednaných a zrealizovaných služieb, ktorý doručí na schválenie objednávateľovi. Objednávateľ preberá zrealizované služby podpisom preberacieho protokolu podľa tohto bodu. Osobami oprávnenými podpísať preberací protokol za poskytovateľa a objednávateľa sú kontaktné osoby oprávnené konať vo veci tejto dohody, uvedené v Čl. I tejto dohody. Preberací protokol bude obsahovať označenie zmluvných strán, špecifikáciu poskytnutej služby v súlade príslušnou objednávkou a Prílohou č. 3 tejto dohody, položkový súpis dodávaných služieb, ich množstvo, jednotkovú a celkovú cenu dodávaných služieb bez DPH a s DPH, sadzbu DPH a vyčíslenie sumy DPH, miesto a dátum odovzdania služby a dátum podpisu preberacieho protokolu zmluvnými stranami. V prípade, ak bola služba poskytnutá vadne, alebo ak preberací protokol neobsahuje predpísané náležitosti podľa predchádzajúcej vety, alebo obsahuje preukázateľne nepravdivé informácie, objednávateľ nie je povinný služby prevziať.

**3.4.** Poskytovateľ sa zaväzuje poskytovať služby riadne, včas a v súlade s objednávkou objednávateľa a so špecifikáciou služieb uvedenou v Prílohe č. 1 tejto dohody.

**3.5.** Poskytovateľ sa zaväzuje poskytovať služby s náležitou odbornou starostlivosťou, v súlade s platnými a účinnými všeobecne záväznými právnymi predpismi.

**3.6.** Poskytovateľ sa zaväzuje bezodplatne poskytovať objednávateľovi zákaznícku podporu nepretržite počas celého obdobia poskytovania služieb, uvedeného v príslušnej objednávke v režime 24 x 7, t. j. 24 hodín 7 dní v týždni vrátane sobôt, štátnych sviatkov a dní pracovného pokoja podľa zákona č. 241/1993 Z. z. o štátnych sviatkoch, dňoch pracovného pokoja a pamätných dňoch v z. n. p.(ďalej spoločne ako „dni pracovného pokoja“). Poskytovateľ bude poskytovať zákaznícku podporu na telefónnom čísle a na e-mailovej adrese, ktoré sa poskytovateľ na tento účel zaväzuje písomne oznámiť objednávateľovi do 5 pracovných dní odo dňa účinnosti tejto dohody na adresu kontaktnej osoby objednávateľa, uvedenej v Čl. I tejto dohody.

**3.7.** Poskytovateľ sa zaväzuje do 5 pracovných dní odo dňa nadobudnutia účinnosti tejto dohody bezodplatne pre objednávateľa zriadiť a udržiavať počas celej doby účinnosti tejto dohody stály prístup objednávateľa k nástroju na monitorovanie aktuálneho stavu odoslaných a adresátom doručených správ, a na monitorovanie dostupnosti služieb.

**3.8.** Miestom ohlasovania porúch poskytovanej služby 24 x 7, t. j. 24 hodín 7 dní v týždni počas účinnosti tejto dohody, vrátane dní pracovného pokoja, sú určené telefónne číslo a e-mailová adresa, ktoré sa poskytovateľ na tento účel zaväzuje písomne oznámiť objednávateľovi do 5 pracovných dní odo dňa účinnosti tejto dohody na adresu kontaktnej osoby objednávateľa, uvedenej v Čl. I tejto dohody.

**3.9.** Poskytovateľ sa zaväzuje začať s odstraňovaním prípadných porúch služby bez zbytočného odkladu od nahlásenia poruchy, a poruchu odstrániť do 48 hodín od nahlásenia poruchy.

**3.10.** Ak sa poskytovateľ dostane do omeškania s riadnym poskytnutím služieb o viac ako 2 pracovné dni, takéto porušenie zmluvných povinností poskytovateľa sa považuje za podstatné porušenie tejto dohody a objednávateľ je oprávnený od tejto dohody odstúpiť.

**3.11.** Zmluvné strany sa dohodli, že dodaním služieb s vadami, je táto dohoda porušená podstatným spôsobom, a objednávateľ je oprávnený odstúpiť od tejto dohody.

**3.12.** Za vecný obsah SMS správ zasielaných prijímateľom SMS prostredníctvom služieb zodpovedá objednávateľ. Objednávateľ sa zaväzuje neposielať správy s protizákonným, neetickým, resp. s iným obsahom, ktorý je v rozpore so všeobecne záväznými právnymi predpismi.

**3.13.** Poskytovateľ je oprávnený účtovať objednávateľovi jednorazový zriaďovací poplatok. Zriaďovací poplatok pokrýva jednorazové náklady poskytovateľa spojené so zriadením služieb.

**Čl. IV**

**Povinnosti poskytovateľa**

**4.1.** Poskytovateľ je povinný pri plnení záväzkov z tejto dohody postupovať s odbornou starostlivosťou a bez zbytočného odkladu oznamovať objednávateľovi všetky skutočnosti súvisiace s poskytovaním služieb a objednávateľ je povinný včas oznamovať poskytovateľovi skutočnosti pre neho zásadného význam.

**4.2.** Poskytovateľ je povinný zabezpečiť plnenie predmetu dohody v potrebnej kvalite, v požadovanom čase a v požadovanom rozsahu, za podmienok podľa tejto dohody.

**4.3.** Poskytovateľ je povinný riadne a včas poskytnuté objednané služby odovzdať objednávateľovi vypracovaním a podpísaním preberacieho protokolu podľa Čl. III bod 3.3 tejto dohody.

**4.4.** Poskytovateľ je povinný bezodkladne e-mailom informovať objednávateľa o trvalých alebo prechodných zmenách kontaktnej osoby uvedenej v Čl. I tejto dohody.

**4.5.** Poskytovateľ vyhlasuje, že má všetky potrebné oprávnenia na uzavretie a plnenie tejto dohody. V prípade, že k riadnemu plneniu tejto dohody bude potrebné v budúcnosti získať akékoľvek ďalšie oprávnenie, je poskytovateľ povinný tak urobiť bez ďalšieho odkladu.

**4.6.** Poskytovateľ vyhlasuje, že má všetky technické a finančné prostriedky a personálne kapacity potrebné na riadne splnenie záväzkov prijatých v tejto dohode. Preukázanie nepravdivosti niektorého z vyhlásení obsiahnutého v tomto bode, spočívajúcej v nedostatku oprávnení, nemá za následok zánik povinnosti poskytovateľa získať chýbajúce oprávnenie bez zbytočného odkladu, resp. bez zbytočného odkladu zabezpečiť dostatočné prostriedky, či kapacity na riadne splnenie záväzkov vyplývajúcich z tejto dohody.

**4.7.** Poskytovateľ môže službu poskytovať aj prostredníctvom svojich dodávateľov. Ak poskytovateľ použije na čiastkové plnenia predmetu dohody subdodávateľov, zoznam všetkých týchto subdodávateľov tvorí Prílohu č. 2 tejto dohody. Subdodávatelia musia spĺňať podmienky pre plnenie tejto dohody týkajúce sa osobného postavenia v rozsahu, v akom bolo ich splnenie vyžadované od poskytovateľa a nesmú u nich existovať dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní. V prípade plnenia predmetu tejto dohody prostredníctvom subdodávateľov zodpovedá poskytovateľ objednávateľovi tak, ako keby plnil predmet tejto dohody sám.

**4.8.** V prípade, že niektorý zo subdodávateľov nie je v okamihu podpísania tejto dohody známy a vstúpi do procesu v priebehu poskytovania služieb podľa tejto dohody, resp. sa zmení niektorý zo subdodávateľov počas poskytovania služieb podľa tejto dohody, musí byť tento subdodávateľ odsúhlasený zmluvnými stranami formou písomného dodatku k tejto dohode. O vstupe alebo zmene subdodávateľa je poskytovateľ povinný bezodkladne písomne informovať objednávateľa – najneskôr do 7 kalendárnych dní pred účinnosťou zmeny, pričom súčasťou oznámenia musí byť aj čestné vyhlásenie, že subdodávateľ, ktorého sa zmena týka, spĺňa podmienky pre poskytovanie služieb podľa tejto dohody ustanovené zákonom o verejnom obstarávaní. Ak poskytovateľ tento záväzok nedodrží, považuje sa to za závažné porušenie tejto dohody a poskytovateľ je povinný zaplatiť objednávateľovi zmluvnú pokutu vo výške 20 % z ceny za realizáciu predmetu dohody vrátane DPH, uvedenej v Čl. VI bod 6.3. tejto dohody. Objednávateľ je oprávnený zmluvnú pokutu jednostranne započítať a z tohto dôvodu krátiť dohodnutú odplatu za poskytnutie služieb podľa tejto dohody. Objednávateľ je oprávnený dohodnutú zmluvnú pokutu vo výške 20% vyúčtovať poskytovateľovi aj po poskytnutí služieb, ak dodatočne zistí, že poskytovateľ porušil záväzok podľa tohto bodu.

**4.9.** Ak sa na poskytovateľa taká zákonná povinnosť vzťahuje, poskytovateľ je v súlade s § 4 zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej ako „zákon o registri partnerov verejného sektora“) povinný byť zapísaný v registri partnerov verejného sektora aspoň po dobu trvania dohody.

**4.10.** V prípade, že poskytovateľovi vznikne povinnosť na zápis do registra partnerov verejného sektora po podpise tejto dohody, je povinný oznámiť túto skutočnosť objednávateľovi bezodkladne, najneskôr do troch pracovných dní, od kedy sa o tejto povinnosti dozvedel.

**4.11.** Poskytovateľ sa zaväzuje pri plnení tejto dohody používať iba takých subdodávateľov, ktorí sú riadne zapísaní v registri partnerov verejného sektora, ak sa na nich takáto povinnosť vzťahuje.

**4.12.** Poskytovateľ poskytuje objednávateľovi služby podľa zákona č. 351/2011 Z. z. o elektronických komunikáciách v znení neskorších predpisov (ďalej ako „zákon o elektronických komunikáciách“). Poskytovateľ v tejto súvislosti vyhlasuje, že je podnikom podľa § 5 ods. 1 zákona o elektronických komunikáciách a je oprávnený poskytovať objednávateľovi podľa tejto dohody. Ak sa vyhlásenie podľa predchádzajúcej vety ukáže byť nepravdivým, alebo sa nepravdivým počas účinnosti tejto dohody stane, objednávateľ je oprávnený uplatniť si u poskytovateľa zmluvnú pokutu vo výške 0,5 % z celkovej ceny za realizáciu predmetu dohody vrátane DPH.

**Čl. V**

**Povinnosti objednávateľa**

**5.1.** Objednávateľ je povinný poskytnúť včas súčinnosť potrebnú na riadne a včasné plnenie predmetu dohody.

**5.2.** Objednávateľ je povinný bezodkladne e-mailom informovať poskytovateľa o trvalých alebo prechodných zmenách kontaktnej osoby uvedenej v Čl. I tejto dohody.

**5.3.** Objednávateľ je povinný za splnenia podmienok uvedených v Čl. III bod 3.3 tejto dohody prevziať riadne a včas poskytnuté objednané služby, a to spôsobom podľa Čl. III bod 3.3. tejto dohody.

**5.4**. Objednávateľ je povinný zaplatiť poskytovateľovi za predmet dohody poskytnutý v súlade s touto dohodou dohodnutú cenu, a to v súlade a za podmienok podľa Čl. VI tejto dohody.

**Čl. VI**

**Cena predmetu dohody**

**6.1.** Zmluvné strany si dohodli jednotkové ceny služieb tak, ako sú uvedené v Prílohe č. 3 tejto dohody „Cenník“ (ďalej ako „Príloha č. 3“).

**6.2.** Jednotkové ceny služieb, uvedené v  Prílohe č. 3 sú zhodné s jednotkovými cenami z ponuky úspešného uchádzača, ktorého ponuku prijal objednávateľ ako verejný obstarávateľ v zmysle zákona o verejnom obstarávaní a zahrňuje všetky náklady poskytovateľa, spojené s riadnym plnením predmetu dohody. Cena je stanovená dohodou zmluvných strán podľa zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z. v znení neskorších predpisov, ktorou sa vykonáva zákon č. 18/1996 Z. z. o cenách v znení neskorších predpisov.

**6.3.** Objednávateľ si vyhradzuje právo meniť rozsah objednávaných služieb, avšak maximálne do výšky celkovej ceny za plnenie predmetu dohody uvedenej v bode 6.4. tohto článku. Jednotlivé plnenia podľa tejto dohody budú zmluvné strany realizovať na základe samostatných objednávok vystavených objednávateľom. Objednávateľ nie je povinný objednať celý predmet tejto dohody, t. j. nie je povinný si objednať všetky plnenia predmetu dohody a v celom rozsahu. Rozsah objednávok je výlučne na rozhodnutí objednávateľa. Poskytovateľ berie na vedomie a súhlasí, že vzhľadom na charakter tejto dohody ako rámcovej, objednávateľ nie je povinný zadať akúkoľvek objednávku na plnenie z tejto dohody.

**6.4.** Celková cena za plnenie predmetu dohody, ktorou je celková fakturovaná cena poskytovateľom, nemôže presiahnuť sumu .............. eur bez DPH (slovom .................. eur ...................... centov), t. j. .................... eur s 20% DPH (slovom ................ eur .................. centov), je to suma maximálna. Objednávateľ nie je povinný vyčerpať celý finančný objem uvedený v tomto bode.

**6.5.** DPH za plnenie predmetu dohody bude poskytovateľ fakturovať vo výške podľa všeobecne záväzných právnych predpisov platných v čase poskytnutia zdaniteľného plnenia. V prípade zmeny výšky sadzby DPH sa nevyžaduje úprava formou dodatku k tejto dohode, ale poskytovateľ bude automaticky účtovať výšku sadzby DPH platnej v čase poskytnutia zdaniteľného plnenia.

**6.6.** Ak sa poskytovateľ, ktorý v momente uzavretia tejto dohody nie je platiteľom DPH, stane po uzavretí tejto dohody platiteľom DPH, celková cena za plnenie predmetu dohody uvedená v bode 6.4., ako aj jednotkové ceny služieb, uvedené v Prílohe č. 3 sa budú považovať za ceny s DPH odo dňa vzniku povinnosti poskytovateľa odvádzať DPH.

**6.7.** V prípade, ak sa po uzatvorení tejto dohody preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto dohode a poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto dohody je viac ako 5% v neprospech ceny podľa tejto dohody, zaväzuje sa poskytovateľ poskytnúť objednávateľovi pre takého plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto dohody a nižšiu cenou.

**Čl. VII**

## Platobné podmienky

**7.1.** Poskytovateľovi vzniká právo na vystavenie faktúry na cenu objednaných a riadne poskytnutých služieb podľa tejto dohody ich prevzatím objednávateľom, a to podpisom príslušného preberacieho protokolu. Fakturačným obdobím je jeden kalendárny mesiac. Poskytovateľ je oprávnený fakturovať len skutočne poskytnuté služby a odoslané SMS. Ak poskytovateľ začne s poskytovaním služieb neskôr ako v prvý deň kalendárneho mesiaca, alebo skončí skôr ako v posledný deň kalendárneho mesiaca, v takom prípade poskytovateľ fakturuje objednávateľovi alikvotnú časť jednotkovej ceny služby, ktorej mernou jednotkou je „Mesiac“.

**7.2.** Faktúru za poskytnuté a objednávateľom prevzaté služby za kalendárny mesiac je poskytovateľ oprávnený vystaviť na základe preberacieho protokolu podľa Čl. III bod 3.3. tejto dohody, ktorý bude povinnou prílohou faktúry.

**7.3.** Poskytovateľ je povinný vyhotoviť faktúru najneskôr do piateho pracovného dňa mesiaca, nasledujúceho po dni dodania služieb a bezodkladne ju doručiť objednávateľovi; služby sa považujú za dodané ich protokolárnym prevzatím objednávateľom. Splatnosť faktúry je 30 kalendárnych dní odo dňa jej preukázateľného doručenia objednávateľovi. Faktúra musí byť vystavená v súlade s platnými právnymi predpismi a touto dohodou. V prípade, že poskytovateľ predloží objednávateľovi nesprávnu alebo neúplnú faktúru, je objednávateľ oprávnený mu ju najneskôr do 20 dní odo dňa jej preukázateľného doručenia objednávateľovi vrátiť s písomným uvedením dôvodu vrátenia, pričom dňom vrátenia nesprávnej alebo neúplnej faktúry objednávateľom prestane plynúť lehota splatnosti tejto faktúry. Poskytovateľ je povinný, po doručení vrátenej nesprávnej alebo neúplnej faktúry, doručiť opravenú alebo doplnenú faktúru. Nová lehota splatnosti začne plynúť odo dňa jej preukázateľného doručenia objednávateľovi.

**7.4.** Poskytovateľ je oprávnený fakturovať objednávateľovi zriaďovací poplatok faktúrou za prvé fakturačné obdobie.

**Čl. VIII**

**Zabezpečenie plnenia bezpečnostných opatrení a notifikačných povinností podľa zákona o kybernetickej bezpečnosti**

**8.1.** V zmysle § 19 ods. 2 zákona č. 69/2018 Z. z. poskytovateľ vykonáva činnosti priamo súvisiace s dostupnosťou, dôvernosťou a integritou prevádzky sietí a informačných systémov objednávateľa pre nasledovnú službu na hromadné odosielanie SMS tzv. SMS Gateway podľa technickej špecifikácie v Prílohe č.1.

**8.2.** Poskytovateľ je povinný neodkladne hlásiť objednávateľovi kybernetický bezpečnostný incident definovaný čl. 3 písm. j) zákona č. 69/2018 Z. z. Poskytovateľ je povinný oboznámiť všetkých svojich pracovníkov, podieľajúcich sa na plnení predmetu tejto dohody so spôsobom oznamovania kybernetických bezpečnostných incidentov v súvislosti s prevádzkou sietí a informačných systémov objednávateľa, uvedeným v tomto bode. Akékoľvek podozrenie na okolnosť, ktorá by mohla mať potenciálny alebo skutočný vplyv alebo negatívny dopad na dostupnosť, dôvernosť a integritu prevádzky sietí a informačných systémov objednávateľa pre službu objednávateľa uvedenú v bode 8.1. tohto článku sú pracovníci poskytovateľa povinní hlásiť na adrese objednávateľa [incidentkb@vszp.sk](mailto:incidentkb@vszp.sk). Pre účely tejto dohody sa za pracovníkov poskytovateľa považujú všetky fyzické osoby, podieľajúce sa na plnení predmetu tejto dohody na strane poskytovateľa, a to bez ohľadu na ich právny vzťah k poskytovateľovi. Za pracovníkov objednávateľa považujú všetky fyzické osoby, podieľajúce sa na plnení predmetu tejto dohody na strane objednávateľa na základe pracovnej zmluvy alebo dohôd o prácach vykonávaných mimo pracovného pomeru.

**8.3.** Poskytovateľ je povinný odovzdať objednávateľovi kompletnú a aktuálnu dokumentáciu najmä topológiu a IT architektúru, administrátorskú a užívateľskú príručku k činnosti podľa bodu 8.1. tohto článku, podľa požiadaviek objednávateľa definovaných v technickej špecifikácii v Prílohe č.1. Potvrdenie o odovzdaní musí byť uvedené v dodacom liste podpísanom oprávnenou osobou objednávateľa, uvedenou v bode 3.3. tejto dohody.

**8.4.** Poskytovateľ je povinný poskytnúť objednávateľovi súčinnosť pri výkone činností uvedených v § 19 ods. 6 zákona č. 69/2018 Z. z. Poskytovateľ je povinný prijať opatrenia minimálne  v rozsahu vyhlášky Národného bezpečnostného úradu č. 362/2018 ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení a § 20 zákona č. 69/2018 Z. z., ktorých cieľom je zabezpečenie kybernetickej bezpečnosti sietí a informačných systémov pre objednávateľa. Poskytovateľ zdokumentuje ním prijaté bezpečnostné opatrenia najmenej v rozsahu stanovenom § 20 zákona č. 69/2018 Z. z.

**8.5.** Poskytovateľ je povinný na vlastné náklady vykonať testovanie činnosti podľa bodu 8.1. tohto článku do 5 pracovných dní odo dňa nadobudnutia účinnosti tejto dohody, vrátane testov na chyby a známe bezpečnostné zraniteľnosti.

**8.6.** Poskytovateľ sa zaväzuje, že ak pri výkone činností podľa bodu 8.1. tohto článku budú zistené „zadné vrátka“, slabé miesta alebo zraniteľnosti v činnosti podľa bodu 8.1. tohto článku, poskytovateľ neodkladne vykoná opatrenia na ich odstránenie na vlastné náklady.

**8.7.** Poskytovateľ umožní zástupcovi objednávateľa zodpovednému za kybernetickú bezpečnosť a ním určeným osobám riadny výkon auditu alebo kontroly na výkone činností podľa bodu 8.1. tohto článku u poskytovateľa. Audit alebo kontrola môžu byť vykonané kedykoľvek, aj bez predchádzajúceho oznámenia poskytovateľovi, a to najmenej v rozsahu: nahliadania do dokumentov, nahliadania do informačných systémov, auditu procesov, pracovných postupov v sídle, prevádzkarní alebo na pobočke poskytovateľa.

**Čl. IX**

**Ochrana osobných údajov, mlčanlivosť a ochrana chránených informácií**

**9.1.**  Ak pri plnení predmetu dohody dôjde k náhodnému kontaktu s osobnými údajmi, je poskytovateľ a jeho subdodávatelia povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov v konsolidovanom znení a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

**9.2.** Poskytovateľ berie na vedomie, že v rámci plnenia tejto dohody môže získať on alebo jeho pracovníci, či iní zmluvní partneri prístup k chráneným informáciám objednávateľa alebo tretích osôb. Za chránené informácie objednávateľa sa považujú všetky informácie, o ktorých poskytovateľ vie alebo by so zreteľom na všetky okolnosti mal vedieť, že nie sú zverejnené alebo nie sú určené na zverejnenie.

**9.3.** V súvislosti s realizáciou predmetu dohody si obe zmluvné strany navzájom môžu vymieňať chránené informácie, ktoré môžu byť druhou zmluvnou stranou používané výlučne pre činnosti súvisiace s plnením predmetu tejto dohody.

**9.4.** Zmluvné strany sa zaväzujú, že písomnosti (vrátane písomností v elektronickej podobe), obsahujúce chránené informácie, ktoré jedna strana poskytuje druhej, nebudú bez výslovného súhlasu druhej zmluvnej strany kopírovať, ani žiadnym iným spôsobom rozmnožovať a kedykoľvek ich na požiadanie vrátia druhej zmluvnej strane, vrátane všetkých kópií alebo opisov, alebo ich na základe požiadavky druhej zmluvnej strany preukázateľne zlikvidujú, vrátane všetkých kópií alebo opisov.

**9.5.** Zmluvné strany sa zaväzujú, že kedykoľvek na základe žiadosti druhej zmluvnej strany preukázateľne zlikvidujú všetky písomnosti (vrátane písomností v elektronickej podobe) ňou alebo osobami na jej druhej strane vytvorené, ktoré obsahujú chránené informácie, ktoré jej boli poskytnuté druhou zmluvnou stranou.

**9.6.** Zmluvné strany sa zaväzujú, že bez písomného súhlasu druhej zmluvnej strany neposkytnú chránené informácie v žiadnej forme tretím osobám, s výnimkou pracovníkov zmluvných strán, ktoré s nimi potrebujú byť oboznámené, aby mohol byť plnený predmet dohody.

**9.7.** Poskytovateľ je povinný zabezpečiť, že všetci, ktorí sa budú z jeho strany podieľať na plnení predmetu tejto dohody, sa písomne zaviažu zachovávať mlčanlivosť o všetkých chránených informáciách objednávateľa ako aj osobných údajoch dotknutých osôb objednávateľa, o ktorých získajú vedomosť počas, po alebo v súvislosti s plnením predmetu tejto dohody. Splnenie tejto povinnosti je poskytovateľ povinný preukázať, ak ho o to objednávateľ požiada. Pokiaľ poruší pracovník poskytovateľa alebo akákoľvek iná osoba podieľajúca sa na plnení predmetu tejto dohody na strane poskytovateľa povinnosť mlčanlivosti vo vzťahu k chráneným informáciám objednávateľa alebo osobným údajom dotknutých osôb objednávateľa, považuje sa to za porušenie mlčanlivosti poskytovateľa.

**9.8.** Povinnosť mlčanlivosti sa nevzťahuje na informácie,

1. ktoré sú alebo sa stanú všeobecne známymi alebo verejne dostupnými inak, ako porušením povinností vyplývajúcich z tejto dohody,
2. ktoré prijímajúca strana doloží ako informácie ňou legálne vlastnené v čase ich poskytnutia alebo ktoré boli prijímajúcou stranou nezávisle odvodené a vytvorené bez využitia dôvernej informácie, ktorú táto dostala od poskytujúcej strany,
3. ktoré prijímajúca strana doloží ako informácie získané zákonnou cestou od tretej strany, ktorá ich legitímne získala alebo vyvinula, a ktorá nemá žiadnu povinnosť, ktorá by obmedzovala ich zverejňovanie,
4. ktorých zverejnenie je vyžadované všeobecne záväzným právnym predpisov alebo nariadené rozhodnutím súdu, prokuratúry alebo iného oprávneného orgánu verejnej moci,
5. na ktorých poskytnutie tretej strane dala poskytujúca strana strane prijímajúcej vopred písomný súhlas.

**Čl. X**

**Náhrada škody, postúpenie pohľadávok, pokuty a sankcie**

**10.1.** Ak poruší jedna zo zmluvných strán preukázateľne niektorú povinnosť, ktorá pre ňu vyplýva z tejto dohody, najmä z Čl. VIII a Čl. IX tejto dohody, čo i len z nedbanlivosti (ďalej aj ako „*porušiteľ*“) alebo ak dôjde k udalosti, ktorá sa podľa predmetu tejto dohody považuje za porušenie povinnosti pri spracúvaní osobných údajov alebo za porušenie povinnosti mlčanlivosti, vzniká poškodenej zmluvnej strane nárok na náhradu vzniknutej škody; právo požadovať zmluvnú pokutu v súlade s týmto článkom tým nie je dotknuté.

**10.2.** Zmluvná strana musí tvrdenie o porušení povinnosti podľa bodu 10.1 tohto článku druhou stranou relevantne preukázať.

**10.3.** Objednávateľ má právo v prípade, že pri plnení predmetu dohody dôjde zo strany poskytovateľa k  porušeniu niektorej z jeho povinností uvedených v Čl. VIII a Čl. IX tejto dohody, uplatniť si u poskytovateľa zmluvnú pokutu vo výške 1 000,- eur za každý prípad porušenia povinnosti.

**10.4.** Objednávateľ má právo za každé 1 % nedodržania garantovanej úrovne doručenia správ podľa bodu 6. Prílohy č. 1 alebo úrovne dostupnosti objednanej služby podľa bodu 13. Prílohy č. 1 uplatniť si u poskytovateľa zmluvnú pokutu vo výške 1 % z celkovej sumy faktúry, prislúchajúcej k danému kalendárnemu mesiacu v ktorom nebola garantovaná úroveň doručenia správ podľa bodu 6. Prílohy č. 1 alebo úrovne dostupnosti objednanej služby podľa bodu 13. Prílohy č. 1 dodržaná, a to kumulatívne.

**10.5.** Objednávateľ má právo v prípade omeškania poskytovateľa s dodaním predmetu dohody v zmysle čl. III bod 3.1 tejto dohody podľa príslušnej objednávky uplatniť si voči poskytovateľovi zmluvnú pokutu vo výške 0,5% z celkovej ceny predmetu dohody s DPH a to za každý i začatý deň omeškania. V prípade omeškania objednávateľa odstrániť poruchu služby v lehote podľa Čl. III bod 3.9. tejto dohody je objednávateľ oprávnený uplatniť si u poskytovateľa zmluvnú pokutu vo výške 100,- eur za každú i začatú hodinu omeškania.

**10.6.** V prípade omeškania objednávateľa so splnením svojho záväzku zaplatiť cenu podľa čl. VI a VII tejto dohody, je poskytovateľ oprávnený uplatniť si u objednávateľa úrok z omeškania vo výške podľa Obchodného zákonníka v platnom znení.

**10.7.** Uplatnením ktorejkoľvek zmluvnej pokuty, sankcie alebo úroku z omeškania podľa tejto dohody nie je dotknuté právo poškodenej zmluvnej strany na náhradu vzniknutej škody v celom rozsahu ani právo na uplatnenie ďalšej zmluvnej pokuty podľa tejto dohody. Objednávateľ môže uplatňovať náhradu škody, pokuty a sankcie kumulatívne.

**10.8.** Poškodená zmluvná strana je oprávnená porušiteľovi fakturovať samostatne zmluvnú pokutu, sankciu, úrok z omeškania i vzniknutú škodu. Porušiteľ je povinný faktúru uhradiť do 21 dní od jej doručenia.

**10.9.** Objednávateľ má právo aj na náhradu škody, ktorá mu preukázateľne vznikla nesplnením vlastnej daňovej povinnosti poskytovateľa, platiteľa DPH, v zmysle § 78 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon č. 222/2004 Z. z.“) a následne uplatnením ručenia za daň voči objednávateľovi v zmysle § 69b tohto zákona. Objednávateľ má zároveň právo uplatniť u poskytovateľa i trovy konania, ktoré mu vzniknú v konaní podľa § 69b zákona č. 222/2004 Z. z., s príslušným daňovým úradom.

**10.10.** Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu uplatnenia ručenia za daň voči Objednávateľovi v zmysle§ 69b zákona č. 222/2004 Z. z., vrátane trov konania, ktoré mu vznikli v konaní s príslušným daňovým úradom alebo z dôvodu dlžného poistného na zdravotné poistenie.

**10.11.** Objednávateľ je oprávnený uplatniť si náhradu škody, pokuty a sankcie kedykoľvek v priebehu plnenia predmetu dohody, ako aj po zániku tejto dohody v prípade, ak porušenie zmluvných podmienok stanovených touto dohodou zistí po zániku tohto zmluvného vzťahu. Objednávateľ je oprávnený jednostranne započítať voči poskytovateľovi svoje pohľadávky vzniknuté z titulu náhrady škody a/alebo zmluvnej pokuty a/alebo sankcie uplatnenej podľa tejto dohody.

**10.12.** Poskytovateľ nie je oprávnený postúpiť akékoľvek práva a pohľadávky vyplývajúce z tejto dohody na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.

**10.13.** Poskytovateľ nie je oprávnený bez súhlasu objednávateľa jednostranne započítať akékoľvek svoje pohľadávky voči objednávateľovi s pohľadávkami objednávateľa vyplývajúcimi z tejto dohody.

**10.14.** Ak nie je splnená povinnosť podľa § 11 ods. 2 zákona o registri partnerov verejného sektora alebo ak je partner verejného sektora v omeškaní so splnením povinnosti podľa § 10 ods. 2 tretej vety zákona o registri partnerov verejného sektora, nie je objednávateľ v omeškaní, ak z tohto dôvodu neplní, čo mu ukladá dohoda.

**10.15.** Ak objednávateľ nevyužije zákonné právo v prípadoch uvedených v zákone o registri partnerov verejného sektora, a to odstúpiť od tejto dohody v zmysle § 15 ods. 1 zákona o registri partnerov verejného sektora,  má objednávateľ právo na zaplatenie zmluvnej pokuty od poskytovateľa vo výške 5% z celkovej maximálnej ceny za predmet tejto dohody.

**10.16.** Zaplatením zmluvnej pokuty podľa tejto dohody, nie je dotknutý nárok objednávateľa na náhradu škody v celom rozsahu, ktorá mu preukázateľne vznikla v dôsledku porušenia alebo nesplnenia povinností poskytovateľa .

**Čl. XI**

**Zodpovednosť za vady**

**11.1.** Poskytovateľ zodpovedá za to, že predmet dohody bude dodaný v súlade s objednávkou a podmienkami podľa tejto dohody, spôsobom predpísaným príslušnými všeobecne záväznými predpismi a normami.

**11.2.** Služby sú poskytnuté vadne, ak boli

**a)** poskytnuté v rozpore s príslušnou objednávkou,

**b)** poskytnuté v rozpore s touto dohodou vrátane jej príloh.

**Čl. XII**

**Osobitné protikorupčné ustanovenia**

**12.1.** Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto dohody, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.

**12.2.** Zmluvné strany sa zaväzujú, že neponúknu, neposkytnú, ani sa nezaviažu poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či peňažnú alebo inú, v súvislosti s dojednávaním, uzatváraním alebo plnením tejto dohody v rozpore s Etickým kódexom Všeobecnej zdravotnej poisťovne, a.s.

**12.3.** Zmluvné strany sa zaväzujú bezodkladne informovať druhú zmluvnú stranu, pokiaľ si budú vedomé alebo budú mať konkrétne podozrenie na korupciu pri dojednávaní, uzatváraní alebo pri plnení tejto dohody.

**12.4.** V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto dohody je poskytnutý zmluvnej strane alebo zástupcovi zmluvnej strany v rozpore s týmto článkom, môže zmluvná strana od tejto dohody odstúpiť.

**12.5.** Zmluvné strany sa zaväzujú dodržiavať základné morálne a etické hodnoty ustanovené v obsahu Etického kódexu Všeobecnej zdravotnej poisťovne, a.s. V prípade nedodržiavania stanovených morálnych a etických hodnôt je zmluvná strana oprávnená od tejto dohody odstúpiť.

**Čl. XIII**

**Doručovanie**

**13.1.** Zmluvné strany sa dohodli, že písomnosti podľa tejto dohody sa doručujú osobne, poštou, kuriérskou službou alebo e-mailom, pokiaľ nie je uvedené v tejto dohode inak. Každá zo zmluvných strán je povinná písomne informovať druhú zmluvnú stranu o akejkoľvek zmene adresy, e-mailu, alebo kontaktných údajov.

**13.2.** Písomnosti doručované poštou a kuriérskou službou sa doručujú na adresu sídla zmluvných strán, uvedenú v Čl. I tejto dohody.

**13.3.** Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na emailovú adresu druhej zmluvnej strany.

**13.4.** Na doručovanie písomností týkajúcich sa vzniku, zmeny alebo zániku tejto dohody alebo akéhokoľvek porušenia tejto dohody sa nepoužije e-mail.

**Čl. XIV**

**Ukončenie dohody**

**14.1.** Táto dohoda zaniká uplynutím dohodnutej doby jej platnosti a účinnosti alebo vyčerpaním finančného objemu podľa Čl. VI bod 6.4. tejto dohody, podľa toho, čo nastane skôr.

**14.2.** Túto dohodu je možné ukončiť:

1. písomnou dohodou zmluvných strán,
2. odstúpením od tejto dohody,

## c) písomnou výpoveďou zo strany objednávateľa, s 1-mesačnou výpovednou lehotou, a to aj bez uvedenia dôvodu. Výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola doručená písomná výpoveď druhej zmluvnej strane.

**14.3.** Objednávateľ je oprávnený odstúpiť od tejto dohody v prípade podstatného porušenia povinnosti poskytovateľom, za ktoré sa považuje najmä, porušenie ktorejkoľvek z povinností poskytovateľa uvedených v Čl. IV, VIII a IX tejto dohody, ako aj v prípade, ak sa vyhlásenie podľa bodu 4.10 tejto dohody ukáže byť nepravdivým, alebo sa počas účinnosti tejto dohody nepravdivým stane.

**14.4.** Objednávateľ je oprávnený odstúpiť od tejto dohody v prípade, ak sa poskytovateľ stane dlžníkom poistného na zdravotné poistenie voči objednávateľovi.

**14.5.** V prípade, že po podpise tejto dohody dôjde k zmene skutočností, na základe ktorých si objednávateľ vykonanie predmetu tejto dohody dohodol (zmena v legislatíve) môže objednávateľ od tejto dohody odstúpiť, pričom je povinný túto skutočnosť bez zbytočného odkladu oznámiť písomne poskytovateľovi.

**14.6.** V prípade preukázania, že poskytovateľ nie je schopný plniť predmet dohody alebo ho nie je schopný naplniť v požadovanej kvalite alebo lehote, objednávateľ má právo odstúpiť od tejto dohody. Ak poskytovateľ riadne neposkytne objednané plnenie, a to ani v primeranej objednávateľom určenej dodatočnej lehote, považuje sa za preukázané, že poskytovateľ nie je schopný riadne plniť predmet dohody.

**14.7.** Objednávateľ je oprávnený odstúpiť od tejto dohody, ak poskytovateľovi bol uložený jeden, alebo viacero trestov uvedených v § 10 zákona č. 91/2016 Z. z. o trestnej zodpovednosti právnických osôb a zmene a doplnení niektorých zákonov v znení neskorších predpisov.

**14.8.** Objednávateľ má právo odstúpiť od tejto dohody:

1. dňom právoplatného rozhodnutia registrujúceho orgánu o  výmaze podľa § 12 zákona o registri partnerov verejného sektora,
2. dňom právoplatného rozhodnutia registrujúceho orgánu o  pokute podľa § 13 ods. 2 zákona o registri partnerov verejného sektora,
3. odstúpiť od tejto dohody je možné v prípadoch uvedených v § 344 a nasl. Obchodného zákonníka,
4. ak je partner verejného sektora viac ako 30 dní v omeškaní so zápisom novej oprávnenej osoby (§ 10 ods. 2 tretia veta zákona o registri partnerov verejného sektora),
5. ak subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra verejného sektora, nie sú zapísaní v registri partnerov verejného sektora.

**14.9.** Odstúpenie od tejto dohody musí mať písomnú formu, musí byť doručené druhej zmluvnej strane a musí byť v ňom uvedený dôvod odstúpenia. Za preukázateľné doručenie odstúpenia od tejto dohody sa považuje aj odmietnutie prevzatia odstúpenia od tejto dohody. V prípade, že bolo odstúpenie doručované prostredníctvom poskytovateľa poštových služieb a zásielka, ktorej obsahom bolo odstúpenie od tejto dohody, sa vráti ako nedoručená alebo nedoručiteľná, považuje sa za doručenú dňom, v ktorom bol poskytovateľom poštových služieb vykonaný pokus o jeho doručenie.

**14.10.** Odchylne od § 351 ods. 2 zákona č. 513/1991 Zb. Obchodný zákonník sa zmluvné strany dohodli, že už poskytnuté plnenia sa v prípade odstúpenia od tejto dohody ktoroukoľvek zmluvnou stranou, nevracajú*.*

**Čl. XV**

**Všeobecné a záverečné ustanovenia**

**15.1.** Táto dohoda sa uzatvára na dobu určitú, a to na obdobie 36 mesiacov od nadobudnutia účinnosti tejto dohody, alebo do vyčerpania finančného objemu určeného v Čl. VI bod 6.4. tejto dohody, podľa toho, ktorá skutočnosť nastane skôr.

**15.2.** Táto dohoda nadobúda platnosť dňom jej podpísania oprávnenými zástupcami obidvoch zmluvných strán a účinnosť dňom nasledujúcim po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občianskeho zákonníka v znení neskorších predpisov.

**15.3.** Túto dohodu je možné meniť alebo doplniť len formou očíslovaných písomných dodatkov podpísaných obidvoma zmluvnými stranami, v súlade s §18 zákona o verejnom obstarávaní a ďalšími platnými právnymi predpismi.

**15.4.** Text tejto dohody, vrátane jej príloh a účtovné doklady a ich prílohy budú zhotovené v slovenskom jazyku. Písomnosti a komunikácia medzi zmluvnými stranami týkajúca sa tejto dohody bude prebiehať v slovenskom jazyku*.*

**15.5.** Vzťahy medzi obidvoma zmluvnými stranami výslovne neupravené v tejto dohode sa riadia príslušnými ustanoveniami Obchodného zákonníka a  príslušnými právnymi predpismi platnými v SR. Rozhodným právom je právo Slovenskej republiky.

**15.6.** Zmluvné strany sa zaväzujú riešiť prípadné spory prednostne mimosúdnou dohodou. Právne vzťahy vyplývajúce z tejto dohody sa budú riadiť právnym poriadkom platným na území SR a na riešenie prípadných sporov je príslušný slovenský súd.

**15.7.** Táto dohoda je vyhotovená v 4 rovnopisoch, z ktorých každá zmluvná strana po jej podpísaní obdrží 2 vyhotovenia.

**15.8.** Neoddeliteľnou súčasťou tejto dohody sú nasledovné prílohy:

**Príloha č. 1** – Špecifikácia predmetu dohody

**Príloha č. 2** – Zoznam známych subdodávateľov

**Príloha č. 3** - Cenník

V Bratislave dňa.............. V .................. dňa ........................

za objednávateľa: za poskytovateľa:

**Ing. Richard Strapko titul, meno, priezvisko, podpis**

predseda predstavenstva funkcia

Všeobecná zdravotná poisťovňa, a.s. názov spoločnosti

**Ing. Ľubomír Kováčik**

člen predstavenstva

Všeobecná zdravotná poisťovňa, a.s.

Príloha č. 1

**Špecifikácia predmetu dohody**

Predmetom zákazky je zriadenie a prevádzkovanie služby na hromadné odosielanie SMS tzv. SMS Gateway v špecifikácii nasledovne:

* 1. podpora protokolov SMPP a RestFul services
  2. hromadné posielanie (niekoľko sto tisíc denne)
  3. priepustnosť odosielaných správ minimálne 30 SMS / sec
  4. prioritizované správy so zrýchleným doručovaním – priemerná doba doručenia v prípade dostupnosti adresáta do 3 sekúnd, maximálna doba doručenia do 10 sekúnd.
  5. neprioritizované správy – priemerná doba doručenia v prípade dostupnosti adresáta do 10 minút, maximálna doba doručenia do 120 minút
  6. garancia doručenia správ - 99,9% v prípade dostupnosti adresáta po dobu aspoň 10 minút v rámci doby životnosti správy
  7. doba životnosti správy – minimálne 48 hodín
  8. možnosť reportingu s informáciou o čase doručenia správy
  9. správy s diakritikou (aj dlhé SMS) s podporou kódovania GSM 03.38, Latin1, 8-bit, UCS2
  10. personalizácia SMS správ (nastavenie rôzneho odosielateľa v textovom alebo numerickom tvare pre každú poslanú správu)
  11. možnosť posielanie spätnej SMS s prestupom cez API do informačného systému verejného obstarávateľa
  12. vyžadovaná komunikácia s poskytovateľom služby cez zabezpečené a šifrované spojenie (napr. IPsec)
  13. SLA dostupnosti služby minimálne 99,5%
  14. zákaznícka podpora bude zabezpečená telefonicky, mailom v režime 24/7/365
  15. stály prístup objednávateľa k aktuálnemu stavu odoslaných a adresátom doručených správ, a stály prístup objednávateľa k nástroju na monitorovanie dostupnosti služby
  16. Obchodný model s mesačnou fakturáciou bude realizovaný len za skutočne odoslané SMS. Objednávateľ nekupuje žiaden kredit vopred.

Príloha č. 2

**Zoznam známych subdodávateľov**

Obchodné meno: ................................

Adresa sídla: ......................................................

I. \*Zabezpečenie predmetu zákazky “Služby SMS Gateway“ vyhlásenej podľa zákona o verejnom obstarávaní, vo veci ktorej je uzatvorená **Rámcová dohoda o poskytnutí služieb – SMS Gateway,** budeme plniť prostredníctvom týchto subdodávateľov:

1. Obchodné meno subdodávateľa uvedené v Obchodnom, resp. Živnostenskom registri:

Adresa sídla, resp. miesto podnikania, uvedené v Obchodnom, resp. Živnostenskom registri:

IČO subdodávateľa:

Meno, priezvisko, adresa pobytu a dátum narodenia osoby, oprávnenej konať za subdodávateľa:

Percentuálny podiel subdodávky: % z celkovej ceny predmetu zákazky bez DPH

Stručný opis zákazky, ktorá bude predmetom subdodávky:

Čestne vyhlasujem, že subdodávateľ spĺňa podmienky pre plnenie predmetu tejto dohody, týkajúce sa osobného postavenia v rozsahu, v akom bolo ich splnenie vyžadované od dodávateľa a neexistujú u neho dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní.

Čestne vyhlasujem, že subdodávateľ je/nie je\* partnerom verejného sektora a je/nie je\* zapísaný v registri partnerov verejného sektora podľa zákona o registri partnerov verejného sektora.

***(text bodu 1 použiť opakovane podľa počtu subdodávateľov)***

II. \*Zabezpečenie uvedeného predmetu dohody nebudeme plniť prostredníctvom subdodávateľov.

.............................

***(meno, priezvisko, podpis konateľa)***

V ........................., dňa ...................

\* zakrúžkovať bod I. alebo bod II. a v prípade zakrúžkovania bodu I. uviesť správne informácie v čestnom vyhlásení v bode I.

Príloha č. 3

**Cenník**

|  |  |  |  |  |  |  |
| --- | --- | --- | --- | --- | --- | --- |
| **Kritérium hodnotenia** | **Priorita** | **jednotka** | **početnosť** | **Jednotková cena bez DPH** | **Cena celkom bez DPH** | |
| Zriaďovací poplatok služby na hromadné odosielanie SMS tzv. SMS Gateway |  | krát | 1 |  |  | |
| Mesačný poplatok za prevádzkovanie služby na hromadné odosielanie SMS tzv. SMS Gateway |  | Mesiac | 36 |  |  | |
| Zriadenie virtuálneho čísla pre obojstrannú komunikáciu v SK, v prípade potreby pre personalizáciu SMS správ \*) |  | krát | 1 |  |  | |
|  |
| Mesačná prevádzka virtuálneho čísla v SK v prípade potreby pre personalizáciu SMS správ .\*) |  | Mesiac | 36 |  |  | |
|  |
| Cena SMS odoslaných v rámci SR | prioritné | Kus | 1 000 000 |  |  | |
| neprioritné | Kus | 4 500 000 |  |  | |
| Cena SMS odoslaných v rámci EÚ (mimo SR) | prioritné | Kus | 1 000 |  |  | |
| neprioritné | Kus | 5 000 |  |  | |
|  |  |  |  |  | |
| Cena spolu v EUR bez DPH | | | | | |  | |
| DPH 20% | | | | | |  | |
| **Cena spolu v EUR s DPH** | | | | | |  | |

*(ceny budú doplnené podľa ponuky úspešného uchádzača)*